Id-Deċiżjoni tal-Kummissjoni
tal-25 ta' Jannar 1999
dwar il-proċedura għall-attestar tal-konformità ta' prodotti tal-kostruzzjoni skond l-Artikolu 20(2) tad-Direttiva tal-Kunsill 89/106/KEE fir-rigward ta' bibien, twieqi, kontraporti, persjani, gradi u aċċessorji oħra li għandhom x'jaqsmu mal-bini
(notifikati taħt id-dokument numru K (1999) 117)
(Test b'rilevanza ŻEE)
(1999/93/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/106/KEE tal-21 ta' Diċembru 1988 dwar l-approssimazzjoni tal-liġijiet, regolamenti u dispożizzjonijiet amministrattivi ta' l-Istati Membri li għandhom x'jaqsmu mal-prodotti tal-bini [1], kif emendata bid-Direttiva 93/68/KEE [2], u b'mod partikolari Artikolu 13(4) tagħha,
Billi l-Kummissjoni hi mitluba tagħżel, bħal bejn iż-żewġ proċeduri skond Artikolu 13(3) tad-Direttiva 89/106/KEE għall-attestazzjoni tal-konformità ta' prodott, "proċedura li hija l-inqas oneruża possibbli konsistenti mas-sigurezza"; billi dan iffisser li jeħtieġ li jiġi deċiż jekk, għal xi prodott partikolari jew familja ta' prodotti, l-eżistenza ta' sistema ta' kontroll ta' produzzjoni ta' fabbrika taħt ir-responsabbiltà ta' manifattur hijiex kondizzjoni meħtieġa u suffiċjenti għal attestazzjoni ta' konformità, jew jekk, għal raġunijiet marbuta mal-konformità mal-kriterji msemmija f'Artikolu 13(4), l-intervent ta' korp approvat ta' ċertifikazzjoni hux għalhekk meħtieġ;
Billi Artikolu 13(4) jeħtieġ li l-proċedura hekk stabbilita għandha tkun indikata fil-mandati u fl-ispeċifikazzjonijiet tekniki; billi, għalhekk, huwa mixtieq li jiġi definit il-kunċett ta' prodotti jew familja ta' prodotti kif użati fil-mandati u fl-ispeċifikazzjonijiet tekniki;
Billi ż-żewġ proċeduri li hemm ipprovdut għalihom f'Artikolu 13(3) huma deskritti fid-dettal f'Anness III li jinab mad-Direttiva 89/106/KEE; billi huwa meħtieġ għalhekk li jiġu speċifikati b'mod ċar il-metodi li permezz tagħhom iż-żewġ proċeduri għandhom ikunu mplimentati, b'referenza għal Anness III, għal kull prodott jew familja ta' prodotti, minħabba li Anness III jagħti preferenza lil ċerti sistemi;
Billi l-proċedura msemmija fil-punt (a) ta' Artikolu 13(3) tikkorrispondi mas-sistemi stipulata fl-ewwel possibbiltà, mingħajr sorveljanza kontinwa, u t-tieni u tielet possibiltajiet tal-punt (ii) tat-taqsima 2 ta' Anness III, u l-proċedura msemmija il-′punt (b) ta' Artikolu 13(3) tikkorrispondi mas-sistemi stipulata fil-punt (i) tat-taqsima 2 ta' Anness III, u fl-ewwel possibbiltà, b'sorveljanza kontinwa, tal-punt (ii) tat-taqsima 2 ta' Anness III;
Billi l-miżuri li għalihom tipprovdi din id-Deċiżjoni huma skond l-opinjoni tal-Kumitat Permanenti dwar il-Bini,
ADOTTAT DIN ID-DEĊIŻJONI:
Artikolu 1
Il-konformità tal-prodotti u l-familji ta' prodotti stipulati f'Anness I għandha tkun attestata bi proċedura li biha l-manifattur għandu taħt ir-reponsabbiltà unika tiegħu sistema ta' kontroll ta' produzzjoni ta' fabbrika li tiżgura li l-prodott huwa konformi mal-karatteristiċi tekniċi rilevanti.
Artikolu 2
Il-konformità tal-prodotti mniżżla f'Anness II għandha tkun attestata bi proċedura li permezz tagħha, barra mis-sistema ta' kontroll ta' produzzjoni ta' fabbrika mħaddma mill-manifattur, jkun hemm korp approvat ta' ċertifikazzjoni involut fl-istima u s-sorveljanza tal-kontroll ta' produzzjoni jew tal-prodott innifsu.
Artikolu 3
Il-proċedura għall-attestazzjoni tal-konformità kif stipulata f'Anness III għandha tiġi indikata permezz ta' mandati għal standards armonizzati.
Artikolu 4
Din id-Deċizjoni hija indirizzata lill-Istati Membri.
Magħmula fi Brussel, fil-25 ta' Jannar 1999.